钦定古今图书集成/明伦汇编/官常典/第753卷 > 唐时明 薛应玢 唐梦鲲
## 钦定古今图书集成/明伦汇编/官常典/第753卷 > 唐时明 薛应玢 唐梦鲲

按《明外史忠义传》：“时明字尔极，固始人，举于乡。崇祯
中为长垣教谕。子路墓祀田为豪家夺，时明复其故。
由国子学正屡迁凤翔知府。十六年十月，闻李自成
入潼关，亟治战守备。俄溃兵大掠，而西人无固志。及
自成据西安，分兵寇旁郡，典史董尚质等开门迎贼，
时明遂自经。未死，为贼得。伪相牛金星曰：‘吾主求贤
若渴。君至西京，不次擢用’。”时明叱曰：“我天朝命吏，肯
臣贼耶？”金星令尚质说之，时明厉声责尚质，惭而退。
贼令缚赴西安，时明托妻子、友人至兴平，乘间自缢。
凤翔既陷，属城叛降。陇州同知薛应玢，武进人，时摄
州事，勒兵守。城陷，骂贼死。宝鸡知县唐梦鲲，番禺人，
举于乡，授福宁州学正。历知仙居、天台、富川、分水四
县。在富川有抚猺功，坐累谪池州经历，摄贵池县事左良玉拥兵下，乡民奔入城，守者拒梦鲲令悉纳之。
及改宝鸡，贼已逼潼关，星驰抵任。贼陷凤翔，属邑皆
叛。梦鲲知不可守，自缢死。